[Innocentius Episcopus servus servorum Dei, dilecto filio Abbati Clun. salutem et Apostolicam benedictionem. Justis petentium desideriis dignum est nos facilem præbere consensum, et vota, quæ à rationis tramite non discordant, effectu prosequente complere. Cum igitur dilecto filio Abbati Monasterii sancti Benedicti supra Padum, Ordinis S. Benedicti, Mantuanensis Diœcesis ad preces nostras duxeris concedendum, ut durante communi Guerra in Lombardia ad generale Capitulum Cluniacense accedere minimè teneatur: Ita tamen quod hujusmodi Guerra cessante idem Abbas ad præfatum Capitulum vadat vel mandet, sicut ipse et prædecessores ejus sunt hactenus consueti. Nos tuis supplicationibus inclinati, ut ex concessione hujusmodi nullum Monasterio Cluniacensi, aut tibi, vel successoribus tuis præjudicium generetur in posterum, auctoritate tibi præsentium indulgemus. Nulli ergo, etc. Datum Lugduni XVIII. Kalend. Februarii Pontificatus nostri anno VII.]